**K3.számú melléklet**

**SZÜKSÉGESSÉGI-ARÁNYOSSÁGI TESZT**

A HATVANI MÉDIA és Rendezvényszervező Nonprofit Közhasznú Korlátolt Felelősségű Társaság által a Hatvani Élménytér és Hatvani Rendezvényház területén alkalmazott elektronikus megfigyelőrendszer alkalmazásának feltételeiről

**I.A szükségességi – arányossági teszt elvégzésének oka, indoka:**

1.**Magyarország helyi önkormányzatairól szóló 2011. évi CLXXXIX. törvény** (Mötv.) 13. § (1) bekezdésének 7. pontjában meghatározott feladatok, mint a kulturális szolgáltatások, a kulturális örökség helyi védelme, a helyi közművelődési tevékenység támogatása közfeladatnak minősülnek.

2.**Hatvan Város Önkormányzatának 35/2010. (XI.26.) számú rendelete** *5. számú függeléke* alapján az önkormányzat kötelezően ellátandó közfeladata továbbá az önkormányzati tulajdonú nem lakáscélú helyiségek bérbeadása, az *5. számú melléklet* értelmében önként vállalt önkormányzati közfeladat az önkormányzati vagyonnal való gazdálkodással kapcsolatos feladatok ellátása.

3.Az Adatkezelő (a HATVANI MÉDIA és Rendezvényszervező Nonprofit Közhasznú Korlátolt Felelősségű Társaság) Hatvan Város Önkormányzatával kötött közszolgáltatási szerződés alapján köteles a Hatvan 2713/6 hrsz-ú ingatlanon található Vadászati Élménytér, Gyermekfoglalkoztató és Játszóház kulturális célú üzemeltetésére, hasznosítására, kulturális rendezvények, programok, kiállítások szervezésére, továbbá Hatvan város és térsége szempontjából jelentős rendezvények, konferenciák, szakmai bemutatók lebonyolítására, kötelezettsége továbbá a létesítmények, mint kulturális örökségek helyi védelme.

4.Hatvan Város Önkormányzatának 35/2010. (XI.26.) számú rendelete tartalmazza az Önkormányzat kötelezően ellátandó és önként vállalt közfeladatait.

5.Magyarország helyi önkormányzatairól szóló 2011. évi CLXXXIX. törvény (Mötv.) 41.§ (6) bekezdése alapján a képviselő-testület a feladatkörébe tartozó közszolgáltatások ellátására költségvetési szervet, a polgári perrendtartásról szóló törvény szerinti gazdálkodó szervezetet (a továbbiakban: gazdálkodó szervezet), nonprofit szervezetet és egyéb szervezetet (a továbbiakban együtt: intézmény) alapíthat, továbbá szerződést köthet természetes- és jogi személlyel vagy jogi személyiséggel nem rendelkező szervezettel.

6.A fenti önkormányzati feladatok közszolgáltatási szerződés útján történő ellátásáról Hatvan Város Önkormányzata Képviselőtestületének 349/2020. (X.29.) számú határozata rendelkezik.

7.A fentiek alapján megállapítható, hogy az Adatkezelő közfeladatot ellátó szerv, tulajdonosi szerkezete alapján a köztulajdonban álló gazdasági társaságok takarékosabb működéséről szóló 2009. évi CXXII. törvény 1.§ (a) pontja alapján köztulajdonban álló gazdasági társaság.

8.Tekintettel a Nemzeti Adatvédelmi és Információszabadság Hatóság (NAIH) 2018. évi beszámolójában foglaltakra, miszerint egy közhatalmi tevékenységet vagy egyéb közfeladatot ellátó szerv – mint költségvetési szerv – minden közjogi és magánjogi jogviszonyának, és az ahhoz járulékosan kapcsolódó adatkezelési jogviszonyainak kizárólag közfeladatai ellátásával összefüggésben lehet alanya, ettől eltérő minősítése fogalmilag kizárt, az Adatkezelő közfeladatait meghatározó jogszabályi rendelkezéseken alapuló adatkezelésének jogalapja a GDPR 6. cikk (1) bekezdés e) pontja. Ebből fakadóan e jogalap, mintegy magába olvasztja, elnyeli a további adatkezelési jogalapokat. <https://www.naih.hu/eves-beszamolok>

9.A GDPR 6. cikk (1) bekezdésének e) pontja szerinti jogalap akkor alkalmazható, ha az adatkezelés közérdekű vagy az adatkezelőre ruházott közhatalmi jogosítvány gyakorlásának keretében végzett feladat végrehajtásához szükséges.

10.Az Infotv.5.§ (3) bekezdése kimondja, hogy az általános adatvédelmi rendelet 6. cikk (1) bekezdés c) és e) pontjában meghatározott adatkezelés (a továbbiakban: kötelező adatkezelés) esetén a kezelendő adatok fajtáit, az adatkezelés célját és feltételeit, az adatok megismerhetőségét, az adatkezelő személyét, valamint az adatkezelés időtartamát vagy szükségessége időszakos felülvizsgálatát az adatkezelést elrendelő törvény, illetve önkormányzati rendelet határozza meg.

11.A NAIH fentiekben meghivatkozott jogértelmezése szerint, amennyiben a jogalkotó ezen adatkezelésekre vonatkozó részletes szabályokat az Infotv. 5.§ (3) bekezdésének előírásait figyelmen kívül hagyva nem rögzítette, **az adatkezelő az általános adatvédelmi szabályok – így különösen az alapelvek és a jogalap szükségességi mércéje – szerint köteles adatkezelési tevékenységét végezni és annak jogszerűségét az elszámoltathatóság elvének megfelelően igazolni.**

12.A Vadászati Élménytér,-Gyermekfoglalkoztató és Játszóház (továbbiakban együttesen: „Élménytér”) területén létesített elektronikus megfigyelőrendszer működtetésével szükségképpen együtt járó adatkezelések végzésére az Adatkezelő részére a fentiekben hivatkozott jogszabályok és rendelkezések adnak felhatalmazást. Megállapítható az is, hogy az Adatkezelő, mint közfeladatot ellátó szerv a feladatai ellátásához járulékosan kapcsolódó adatkezelési jogviszonyainak is kizárólag közfeladatai ellátásával összefüggésben alanya.

13.Az elektronikus megfigyelőrendszer alkalmazhatósága tekintetében további jogszabályokat is figyelembe kell venni, melyek kijelölik az „e) pontos” jogalap további alkalmazhatóságának kereteit.

14.A **személy- és vagyonvédelmi, valamint a magánnyomozói tevékenység szabályairól szóló 2005. évi CXXXIII. törvény** (továbbiakban: Szvtv.) 1.§ (2) bekezdésének a), b) és d) pontja alapjánjogszerű adatkezelési célnak tekinthető a) a természetes személyek életének és testi épségének védelme; b) az ingatlan, illetve ingóság őrzése; d) rendezvény biztosítása érdekében végzett adatkezelés. Az Szvtv. 26.§ e) pontja alapján a vagyonőr a megbízó közterületnek nem minősülő létesítményének őrzése során jogosult elektronikai vagyonvédelmi rendszert alkalmazni.

15. **A Nemzeti vagyonról szóló 2011. évi CXCVI. törvény** (Nvtv.) 7. § (2) bekezdése szerint a nemzeti vagyon megőrzése, értékének és állagának védelme, rendeltetésének megfelelő működtetése a nemzeti vagyonnal való gazdálkodás alapelveiként nevesíthetők.

16.Tekintettel arra, hogy az „Élménytér” területe számos zenés, táncos rendezvénynek ad otthont rendszeres jelleggel, az adatkezelési tevékenység jogszerű alkalmazhatóságára **a zenés és táncos rendezvények működésének biztonságosabbá tételéről szóló 23/2011. (III.8.) Kormányrendelet** 10.§ (1)-(2) bekezdése ad (rendezvénybiztosítás feltételei) felhatalmazást.

17.Tekintettel ugyanakkor arra, hogy a fenti jogszabályok az adatkezelési műveletek pontos részleteit nem határozták meg, az Adatkezelő a NAIH jogértelmezési gyakorlatát figyelembe véve, az elektronikus megfigyelőrendszer alkalmazhatóságára vonatkozólag szükségességi és arányossági tesztet végez el annak érdekében, hogy megvizsgálja a jogalap alkalmazhatóságát, illetve a kamerás megfigyelőrendszer alkalmazásához fűződően a Társaság jogos érdekeit, mint másodlagos jogalapot.

18.A szükségességi és arányossági teszt elvégzésének célja annak vizsgálata, hogy az „Élménytér” területén alkalmazott elektronikus megfigyelőrendszer üzemeltetésével együtt járó adatkezelési tevékenység hogyan viszonyul az érintettek személyiségi jogaihoz, valamint az érintettek információs önrendelkezési jogához (okozza-e ezeknek az érintetti jogoknak az aránytalan sérelmét?)

19.Tekintettel arra, hogy az Adatkezelőnek, mint közfeladatot ellátó szervnek alapvető érdeke a közszolgáltatási szerződésben vállalt feladatainak végrehajtása, az Adatkezelő fenti körben végzett adatkezelési műveleteinek a jogalapjába m á s o d l a g o s a n az Adatkezelő jogos érdeke is, tehát a GDPR 6. cikkének (1) bekezdésének f) pontja is beilleszkedik (melyet a NAIH jogértelmezése szerint magába olvaszt az „e) pontos” jogalap), az Adatkezelő a szükségességi és arányossági tesztet az Adatkezelő jogos érdekének meghatározására tekintettel is elvégzi, egyfajta érdekmérlegelésként, súlyozva az adatkezeléssel együtt járó előnyöket és hátrányokat, mind az Érintettek, mind pedig az Adatkezelő oldalán.

20.A fentiek alapján megállapítható, hogy az Adatkezelőnek, mint köztulajdonban lévő gazdasági társaságnak az „Élménytér” üzemeltetése közszolgáltatási szerződésben meghatározott és vállalt közfeladata, mely feladatok végrehajtására a fentiekben megjelölt jogszabályok adnak felhatalmazást.

21.Az Adatkezelő valamennyi adatkezelési tevékenységét a közfeladatai végrehajtásával összefüggésben és annak alárendelten végzi.

**II.Az elektronikus megfigyelőrendszer alkalmazását alátámasztó indokok:**

1.Az Alaptörvény 38. cikke rögzíti, hogy az állam és a helyi önkormányzat tulajdona nemzeti vagyon.

2. A Nemzeti vagyonról szóló 2011. évi CXCVI. törvény (Nvtv.) alapján a nemzeti vagyon rendeltetése a közérdek és a közösségi szükségletek céljára való hasznosítás, a természeti erőforrások megóvása, a nemzeti értékek megőrzése és védelme és a jövő nemzetékek szükségleteinek biztosítása, valamint a nemzeti vagyonnal való átlátható és felelős gazdálkodás követelményeinek a megvalósítása.

3.Az Nvtv. 7. § (1) bekezdése értelmében a nemzeti vagyon alapvető rendeltetése a közfeladat ellátásának biztosítása, ideértve a lakosság közszolgáltatásokkal való ellátását és e feladatok ellátásához szükséges infrastruktúra biztosítását. A nemzeti vagyonnal felelős módon, rendeltetésszerűen kell gazdálkodni.

4.A fenti jogszabályhely (2) bekezdése alapján a nemzeti vagyongazdálkodás feladata **a nemzeti vagyon megőrzése, értékének és állagának védelme**, rendeltetésének megfelelő, az állam, az önkormányzat mindenkori teherbíró képességéhez igazodó, elsődlegesen a közfeladatok ellátásához és a mindenkori társadalmi szükségletek kielégítéséhez szükséges, egységes elveken alapuló, átlátható, hatékony és költségtakarékos működtetése, értéknövelő használata, hasznosítása, gyarapítása.

5.Az „Élménytér” a hatvani Grassalkovich-kastély parkjának területén található, a Grassalkovich-kastély a Nemzeti vagyonról szóló 2011. évi CXCVI. törvény (Nvtv.) hatálya alá tartozik és azon belül is *nemzetgazdasági szempontból kiemelt jelentőségű nemzeti vagyonnak minősülő műemlékvédelem alatt álló épület, illetve épületegyüttes.*

Az Élménytér épülete, mint kizárólagos önkormányzati tulajdon szintén az Nvtv. hatálya alá tartozik, tehát az Nvtv-ben meghatározott védelemben kell részesíteni

6.Az Élménytér a „hatvani Grassalkovich-kastély rekonstrukciója és turisztikai célú hasznosítása” elnevezésű támogatási projekt keretében jött létre az Európai Unió és a Magyar Állam által nyújtott vissza nem térítendő támogatás keretében. A beruházás értéke mintegy 3.152.328.298,- forint összegben határozható meg.

7.Az Élménytér alapterülete 860 m2, 300 fő befogadására alkalmas, a Gyermekfoglalkoztató és Játszóház alapterülete 269 m2, 50 fő befogadására alkalmas, tehát megállapítható, hogy jelentős nagyságú területen jelentős számú személyek tartózkodhatnak. A fedett élménytér mellett jelentős területen valósulhatnak meg szabadtéri kikapcsolódási lehetőségek, mint például egy 3 kilométeres sövénylabirintus, valamint egy több mint 15 méter magas kilátó, aminek kilátószintjéről egy 33 méter hosszú csúszda vezet le a mintegy 3500 m2 nagyságú sövénylabirintusba. Az Élménytér meghatározott részei (mint például a csúszda) meghatározott feltételek mellett vehető igénybe. A Grassalkovich-kastély területén állandó és időszakos kiállítások is megtekinthetők, továbbá a kastélyépületben található a Magyar Természettudományi Múzeum tagintézményeként megvalósuló Széchenyi Zsigmond Vadászati Múzeum is, mint állandó kiállítás.

8.Figyelembe véve az Élménytér jellegét és rendeltetését, funkcióját, valamint az Adatkezelőnek, mint a létesítmény üzemeltetőjének közszolgáltatási szerződésben vállalt kötelezettségeit, megállapítható, hogy az Élménytér területén, illetve az Élménytér épületében fokozottan szükséges biztosítani a létesítmény védelmét. A létesítmény védelmének biztosításán keresztül – *tekintettel arra, hogy az Élménytér területén jelentős számú személy is tartózkodhat* – az Élménytérbe látogatók életének, testi épségének védelme, vagyontárgyainak védelme is érvényesül.

9.A fenti jogszabályokban rögzített célok biztonságos teljesülése szükségessé teszi az Élménytér területén az elektronikus kamerás megfigyelőrendszer alkalmazását, különös tekintettel az Élménytér épületének és területének a jellegére, befogadóképességére. A hatékony védelmi feladatok ellátása elektronikus megfigyelőrendszer alkalmazásával biztosítható.

10.Az elektronikus megfigyelőrendszer alkalmazása során az Adatkezelő figyelembe vette a közpénzekkel való felelős gazdálkodás, valamint a költségtakarékosság követelményét is. Az Élménytér területén a folyamatos jelleggel történő élőerős védelem alkalmazása rendszeres és magas költségekkel járna, tehát olyan megoldás választása indokolt, mely kevesebb kiadást jelent az Adatkezelő számára, ezáltal is növelve a közösségi célokra fordítható források mértékét. A gazdaságosabb működés annak figyelembevételével is biztosítható, hogy az Adatkezelő kamerarendszert működtető személyt alkalmaz és az adott rendezvény jellegétől függően alkalmi jelleggel élőerőt (pl. biztonsági őr) is igénybe vehet.

11.Az Élménytér területére, befogadóképességére, valamint jellegére (nemzetgazdasági szempontból kiemelt jelentőségű területen elhelyezkedő nemzeti vagyon, mely különösen nagy értékű beruházásból valósult meg), megállapítható, hogy a fentiekben részletezett jogszabályi célok biztonságos teljesülése komplex és integrált módon valósítható meg hatékonyan.

**12.Az Élménytér,-Gyermekfoglalkoztató és Játszóház rendeltetésszerű működését befolyásoló veszélyjelzők az alábbiak lehetnek:**

a) az Élménytér **területe** jelentős, nettó 860m2, a Gyermekfoglalkoztató és Játszóház területe 269 m2, melyen hatékony védelmi feladatokat (őrzés és védelem) kizárólag élőerővel ellátni nem lehetséges.

b) az élőerő alkalmazásánál figyelembe kell venni, hogy vannak olyan veszélyjelzők, melyek elnehezíthetik a védelmi feladatok (őrzés és védelem) ellátását, pl. láthatóságot befolyásoló tényezők (éjszaka, eső, havazás), az emberi szervezet terhelhetőségének határai, (hideg, kánikula, fagy, fáradság, koncentráció képesség csökkenése, egyéni látás erőssége), a pihenőidő kiadásával az élőerő utánpótlást folyamatosan kell biztosítani, az élőerő létszám növelése jelentős anyagi ráfordítással jár.

c) az adott rendezvény jellegétől függően a kamerás megfigyelőrendszer kiegészítéseként alkalmi jelleggel élőerő biztosítása is szükséges lehet, azonban tekintettel arra, hogy az élőerő biztosítása kizárólag esetfüggő, nem állandó jellegű, az elektronikus megfigyelőrendszer alkalmazásával elérhető takarékosabb működés még ennek figyelembevételével is elérhető.

d) a fenti tényezők szükségessé teszik a technikai jellegű erőforrások alkalmazását, melyek egy időben egyszerre biztosítják a védelmi feladatokat.

e) az Élménytér és vagyontárgyainak értéke különösen jelentős nagyságrendet képvisel, ezért a vagyon elleni szándékos bűncselekmények elkövetésének valószínűségét a minimálisra szükséges csökkenteni. Az Élménytér állagának megóvása, a rendeltetésszerű működésének biztosítása alapvető kötelezettség és közérdek, mely szükségessé teszi a hatékony védelmi infrastruktúra kiépítését.

f) az Élménytér látogatottsága, befogadóképessége, a látogatók nagy száma pedig szintén jelentős veszélyjelző, mely a rendezvények biztonsága szempontjából kitettséget jelent, mindez a jogsértő cselekmények bekövetkezésének valószínűségét növeli. Az Élménytér területe számos rendezvénynek (nemzeti ünnepek, iskolai rendezvények, szabadidős, kulturális, zenés, táncos rendezvény) ad otthont, mely miatt a rendezvények biztonságának megszervezésére is hangsúlyt kell fektetni, a rendezvények biztonságának biztosításánál a kamerarendszer alkalmazása hatékony tényező lehet, hiszen kellő mértékben visszatartó erőt jelenthet a jogsértő cselekményekkel szemben.

g) a növekvő valószínűséggel szemben a létesítmény védelme, állagának megóvása, továbbá a rendezvények biztonsága, a rendezvényen részt vevők biztonsága elleni jogsértő cselekmények elkövetésének valószínűségét minimálisra kell csökkenteni, mely a védelmi erőforrások hatékonyabb biztosítását, koncentrációját teszi szükségessé.

h) az Élménytér területén egyes szolgáltatásokat csak bizonyos feltételek mellett lehet igénybe venni azok balesetveszélyes jellege miatt (pl. csúszda épület), ezért a létesítmények balesetveszéllyel érintett részeinek védelme különösen indokolt egyes vagyon elleni bűncselekményekkel szemben (rongálás), hiszen egyes vagyontárgyak megrongálása az emberi élet, testi épség veszélyeztetésével járhat. Az Adatkezelő jogos érdeke egyúttal a baleseti mechanizmusok rekonstruálása, a jogsértő cselekmények megelőzése, a rendeltetés-szerű használat ellenőrzése.

**13.Az Élménytér,-Gyermekfoglalkoztató és Játszóház (továbbiakban: Élménytér) védelmi erőforrásai a következőkre osztható fel:**

a) az Élménytér és vagyontárgyai megóvásának biztosítása érdekében alkalmazott tűzjelző és behatolásjelző rendszer az Élménytér épületeiben, területén az értékek és felszerelések, eszközök védelme céljából került kiépítése, ezek lehetővé teszik a hatékony őrzési feladatok ellátását, kiegészítését, hiszen egyszerre több helyen képesek jelezni az illetéktelen behatolásokat, azonban nem alkalmasak a jogsértő cselekmények hatékony felderítésére, önmagában a behatolásjelző rendszer nem biztosítja a hatékony védelmet (beavatkozás).

b) a fenti tényezőket figyelembe véve olyan védelmi rendszer kiépítése szükséges, mely a már meglévő védelmet kiegészítve megfigyeli, dokumentálja (azaz rögzíti) a cselekményeket olyan formában, hogy azt a későbbiek során, bizonyítékként felhasználható legyen szabálysértési, büntető eljárásokban, illetve jogi igények előterjesztése során, egyúttal gazdaságos megoldást is jelent az Adatkezelő számára. Mindezek megvalósítása elektronikus megfigyelőrendszer alkalmazásával biztosítható.

d) az elektronikus megfigyelőrendszer rendszer felügyeletét szintén élőerővel szükséges biztosítani, melyet az Adatkezelő saját alkalmazottjai, illetve megbízott személyek útján valósít/valósíthat meg.

e) az elektronikus megfigyelőrendszer alkalmazása esetén annak telepítését az Szvtv. hatálya alá tartozó elektronikai vagyonvédelmi tevékenységet végző gazdasági társaság munkatársai végzik, biztosítva ezáltal a szakszerű telepítést és rendszerfelügyeletet.

f) a fentiek alapján megállapítható, hogy a hatékony, koncentrált védelmi feladatok ellátása a meglévő védelmi erőforrások mellett elektronikus megfigyelőrendszer alkalmazásával biztosítható leginkább.

g) az elektronikus megfigyelőrendszer alkalmazásával hatékonyan biztosítható a létesítmény és vagyontárgyainak védelme (objektumvédelem), a rendezvények biztonsága, ezáltal a rendezvényeken részt vevők életének, testi épségének, védelme, a létesítmény és vagyontárgyainak megóvása, tekintettel arra, hogy:

-ezekkel a megoldásokkal az Adatkezelő képes akár egyetlen kamerával jelentősen nagyobb területeket megfigyelni.

-az elektronikus kamerarendszer alkalmazásának célja az is, hogy a megfigyelő/kisegítő személyzetet segítse. Az emberi tényezők kockázatot jelentenek, egy adott időegység után ugyanis a megfigyelést végző személy az események nagy részét figyelmen kívül hagyhatja.

-az elektronikus megfigyelőrendszer alkalmazása gyors és pontos térfigyelést biztosít, azonnal érzékel, és azonnal riasztást küld.

-az elektronikus megfigyelőrendszer alkalmazása nyújt kellő védelmet annak érdekében, hogy az emberi élet, -testi épség, illetve az Élménytér épületének, területének, vagyontárgyainak védelme folyamatosan biztosított legyen, és ezt a védelmet folyamatosan ellenőrizni lehessen, mely által lehetővé válik a jogsértő cselekmények megelőzése, kivizsgálása, az elkövető tettenérése és a jogsértések bizonyítása.

-Az elektronikus megfigyelőrendszer alkalmazásával a személyzetet érő terhelés csökkenthető, ezáltal kevesebb alkalmazott is elegendő egy nagyobb terület megfigyelésére, a humánerőforrás gazdálkodás optimálisan, gazdaságosan, észszerűen megvalósítható.

**III.Az elektronikus megfigyelőrendszer alkalmazásával érintett adatalanyok jogos érdeke, alapvető jogai**

1.Az **Alaptörvény VI. cikkének (3)** bekezdése szerint mindenkinek joga van személyes adatai védelméhez.

**2.Az Információs önrendelkezési jogról és információszabadságról szóló 2011. évi CXII. törvény** (továbbiakban: Infotv.) **3.§ 2., 10. pontja** alapján egy ember arca, képmása személyes adatnak minősül, a képfelvételek készítése, valamint az adatokon elhelyezett bármely művelet adatkezelésnek minősül.

3.A **Polgári Törvénykönyvről szóló 2013. évi V. törvény** (továbbiakban: Ptk.) 2:42. § (1) bekezdése alapján mindenkinek joga van ahhoz, hogy törvény és mások jogainak korlátai között személyiségét, így különösen a magán- és családi élet, az otthon, a másokkal való - bármilyen módon, illetve eszközzel történő - kapcsolattartás és a jóhírnév tiszteletben tartásához való jogát szabadon érvényesíthesse, és hogy abban őt senki ne gátolja.

4.A fenti jogszabály (2) bekezdése szerintaz emberi méltóságot és az abból fakadó személyiségi jogokat mindenki köteles tiszteletben tartani. A személyiségi jogok e törvény védelme alatt állnak.

5.A Ptk. 2:43. § szakasza a nevesített személyiségi jogok között sorolja fel a képmáshoz és a hangfelvételhez való jogot.

6.Az adatalanyok személyes adatinak védelmét az **Európai Parlament és a Tanács (EU) 2016/679 rendeletének** (általános adatvédelmi rendelet/**GDPR**), valamint a**z Információs önrendelkezési jogról és információszabadságról szóló 2011. évi CXII. törvény** (továbbiakban: Infotv.) rendelkezései szerint, az ott meghatározott alapelvek betartásával, az érintetti jogok érvényesülésével kell biztosítani.

7.Az érintettek magánszférája megköveteli, hogy az adatok kezelése és annak folyamata mindvégig feleljen meg a hatályos adatvédelmi előírásoknak, az Adatkezelő csak megfelelő jogalap birtokában, jogszerű célból, szükséges és arányos mértékben és ideig kezelheti ezeket a személyes adatokat, és ennek érvényesülése érdekében adatvédelmi garanciák érvényesülését biztosítja.

8.Az érintettek jogosultak arra, hogy személyes adatai kezelése jogszerű és tisztességes legyen, a részükre az adatkezelést minden esetben átláthatóan kell végezi, minden esetben joguk van arra, hogy az adatkezelésről megfelelő tájékoztatást kapjanak. Az érintett tiltakozáshoz való jogát külön biztosítani szükséges.

9.Az érintettnek jogos érdeke fűződik ahhoz, hogy az adatai jogsértő kezelése ellen jogorvoslattal éljen, és az általa elszenvedett károk megtérítését követelje a Ptk. szabályai szerint.

10.Az érintettnek joga van:

-a személyes adatai jogszerű kezeléséhez

-a megfelelő tájékoztatáshoz

-a személyes adatok vonatkozásában valamennyi részére biztosított jog gyakorláshoz és igény érvényesítéséhez

-az adatok védelmére vonatkozó jogszabályok betartásához, érvényesüléséhez

-saját adatiról való rendelkezéshez

-magánszférája tiszteletben tartásához

11.Az érintettnek jogos érdeke fűződik ahhoz, hogy az Adatkezelő magánszférájukhoz és képmásához való jogukat ne korlátozza azzal, hogy azokat a vonatkozó jogszabályi előírásoktól eltérően, azzal össze nem egyeztethető módon kezelje, tárolja.

12.Az érintettek, akik az Élménytér területére belépnek, észszerűen várhatják el, hogy személyes adatik kezelésével biztosítva legyen az életük, testi épségük védelme, másrészt észszerűen számíthatnak arra, hogy az Élménytér területén elektronikus vagyonvédelmi rendszer alkalmazása történik, melyek segítik a védelmi feladatok ellátását, a jogsértő cselekmények megelőzését, felderítését, az elkövetők felelősségre vonását.

13.Az érintettek jogosan várhatják el, hogy a személyes adataik csak a fenti célok teljese érdekében legyenek kezelhetők, azokat más adatokkal ne lehessen összekapcsolni, az Adatkezelő céltól eltérően azokat ne kezelhesse.

**IV.Szükségesség-arányosság vizsgálata, érdekek ütköztetése az elektronikus megfigyelőrendszer alkalmazására vonatkozóan**

1.A hazai jogi környezet és az Alkotmánybíróság gyakorlata szerint az érintett alapvető jogai – így információs önrendelkezései jogát is – csak a szükséges és arányos mértékben, valamely alapvető jog érvényesülése vagy valamely alkotmányos érték védelme érdekében, azaz közérdekből korlátozható.

2.Az Élménytér épületében, területén szervezett rendezvényeken részt vevők, az Élménytér szolgáltatásait igénybe vevők, az Élménytér területére látogatók életének, testi épségének védelme, vagyontárgyaik védelme, a rendezvények biztonsága, valamint az Élménytér területének, létesítményeinek megóvása, a jogsértések megelőzése, felderítése, a jogszabályi kötelezettségek teljesítése olyan célok, melyeket az Adatkezelőnek közfeladatai ellátása során biztosítania kell.

3.Ezen célok teljesülése közérdekű célok, hiszen az Alaptörvényben biztosított alapvető jog többek között az emberi élet, testi épség védelme, valamint a személyi biztonság. Ezek olyan alkotmányos értékek, mely érvényesülését biztosítani kell, különösen a közfeladatok ellátása során.

4.Ezen alapvető jogok, mint alkotmányos értékek érvényesülése érdekében az érintett információs önrendelkezési joga, magánszférájához való joga szükséges és arányos mértékben korlátozható, mely során beépített garanciákat kell biztosítani.

**V.Az érintett számára biztosított garanciák**

1.Az elektronikus megfigyelőrendszer telepítését az Szvtv. hatálya alá tartozó személy és vagyonvédelmi tevékenység jogosultságára feljogosított gazdasági társaság végzi, a társaság rendelkezik azon kompetenciákkal, mely alapján az alkalmazandó kamerarendszer a feltárt kockázatoknak megfelelően kerül kiépítésre.

2.A kamerarendszer által rögzített felvételeken szereplő adatok kezelése zárt rendszerben történik, nem kapcsolódik össze más rendszerekkel, így ezen felvételekhez csak az arra jogosultsággal rendelkező személyek férhetnek hozzá, mely személyek kötelesek bizalmasan kezelni a munkájuk ellátásával összefüggésben megismert személyes adatokat, a személyzet az adatvédelmi szabályok betartására köteles.

3.A kamerarendszer részét képező kamerákról az érintettek részére táblázatban összefoglalt tájékoztató bármikor elérhető, pontosan átláthatóvá téve az elektronikus megfigyelés részleteit.

4.A hatékony tájékoztatás érdekében az Adatkezelő meghozza a szükséges intézkedéseket, melyeket részére a jogszabályok előírnak, egyúttal a tájékoztatót honlapján is közzé teszi (a kamerás megfigyelés tényére jól látható helyeken figyelemfelhívó jelzések elhelyezése, a tájékoztató elérhetőségére vonatkozó figyelemfelhívás, adatvédelmi tisztviselő elérhetőségének biztosítása).

5.A kamerarendszer üzemeltetése során az Adatkezelő csak a létesítmény védelméhez elengedhetetlenül szükséges kamerákat üzemelteti folyamatos jelleggel.

6.A kamerarendszer üzemeltetése során a létesítményvédelem megvalósításához nem elengedhetetlenül szükséges kamerákat az Adatkezelő csak az Élménytér nyitvatartási idejében, illetve az adott rendezvény ideje alatt üzemelteti.

7.Az Adatkezelő a rendezvények szervezése/megtartása esetén minden esetben felülvizsgálja egyes kamerák üzemeltetésének szükségességét. A rendezvény előtt az érintetteket a belépési pontokon elérhető hirdetőtáblán tájékoztatja az elektronikus megfigyelőrendszer alkalmazásának szabályairól.

8.A kamerarendszer felvételei minden esetben korlátozott ideig tárolhatók (legfeljebb 15 napig), ezáltal nem éri az adatalanyokat aránytalan sérelem. Az elektronikus megfigyelőrendszer hangrögzítést nem végez.

9.Az szükséges tárolási idő elteltével a felvételek helyreállíthatatlanul törlésre kerülnek.

10.Az érintetti jogok érvényesítése minden esetben biztosított, melyben az Adatkezelő adatvédelmi tisztviselő bevonásával gondoskodik.

11.A felvételekhez csak korlátozott számban, az Adatkezelő által megjelölt személyek férhetnek hozzá, a felvételek visszanézésére szigorú szabályok vonatkoznak, a visszanézésről jegyzőkönyv készül, a feltételeket csak a jogszabályokban előírtak szerint lehet felhasználni.

12.A kamerarendszer infrastruktúrájának védelme mechanikai (létesítményvédelem, elkülönült bejárattal rendelkező helyiség, zárak, belépőkártyák) adminisztratív (jogosultság és eljárásrend) és logikai védelemmel (jelszavak, kódok, informatikai biztonsági intézkedések) biztosított.

13.A kamerák nem kerülnek olyan helyen elhelyezésre, melyek az emberi méltóságot sérthetik (mosdók, öltözők, zuhanyzók), a kamerás megfigyelés közterületre nem irányulhat.

14.Az Adatkezelő a jogszabályokban meghatározott esetekben a rendőrséget is igénybe veszi a kamerák által meghatározott szempontrendszerekhez, ezáltal is biztosítva a szabályszerű működtetést.

15.Az érintett jogait, illetve a jogorvoslati jogainak érvényesülését az Adatkezelő biztosítja, abban közreműködik.

**VI.Értékelés**

1.Az Adatkezelő a fentiek alapján az alábbiak szerint értékelte a szükségességi-arányossági teszt eredményét:

2.Az egyik oldalon azon adatalanyok szerepelnek, akik önként, saját akaratelhatározásukból lépnek be az Élménytér területére annak érdekében, hogy az Élménytér szolgáltatásait igénybe vegyék, önkéntesen lépnek be egy olyan területre, ahol elektronikus megfigyelő rendszer működik, az elektronikus megfigyelőrendszer alkalmazásának ténye figyelemfelhívó jelleggel megtörténik.

3.Az Élménytér területére önkéntesen belépő adatalanyok észszerűen számíthatnak arra, hogy az Élményér területén, épületében elektronikus megfigyelőrendszert alkalmaznak, és észszerű elvárás a létesítményben tartózkodók életének, testi épségének, vagyonának védelme, valamint a rendezvények biztosítása, illetve a létesítmény védelme.

4.A fentiek alapján az adatalanyok arra is számíthatnak, hogy a kamerafelvételek bizonyos ideig megőrzésre kerülnek, ezen felvételek megőrzési ideje nem olyan mértékű, mely az információs jog aránytalan korlátozását jelentené.

5.A fenti garanciák biztosításával, jogszabályban megfogalmazott értékek és célok, szabályok betartása érdekében az Adatkezelő arra a következtetésre jutott, hogy az alkalmazott elektronikus megfigyelőrendszer alkalmazása – az Adatkezelő oldalán megjelölt jogos érdekeket is figyelembe véve – indokolt, és aránytalanul nem korlátozza az adatalanyok információs önrendelkezési jogát, személyiségi jogait.

6.Az adatalanyok adatkezeléssel kapcsolatos jogait az Adatkezelő kameraszabályzata részletesen rögzíti.

7.A fenti teszt eredménye alapján részletesen megvizsgálva az adatalanyok jogait, érdekeit, az Adatkezelő akként döntött, hogy az elektronikus megfigyelőrendszer alkalmazása szükséges és indokolt, az nem eredményezi az adatalanyok információs önrendelkezési jogának aránytalan korlátozását, az elektronikus megfigyelőrendszer alkalmazásának mellőzéséhez fűzött érdek nem haladja meg az elektronikus megfigyelőrendszer alkalmazásához fűződő érdeket. A szükségesség és arányosság követelménye teljesül, az Adatkezelő jogos érdeke (jogszabályi kötelezettségeit, közszolgáltatási szerződésben vállalt közfeladatainak ellátását, annak szerződésszerű teljesítését, mint közfeladatot ellátó személlyel szemben megfogalmazható elvárásokat tekintve) igazoltnak tekinthető.

8.Az Adatkezelő megfelelő intézkedéseket hoz annak érdekében, hogy az érintettek, az adatalanyok jogai a fenti korlátozás ellenére is teljeskörűen, hatékonyan érvényesüljenek, ezeket az intézkedéseket és garanciákat folyamatos jelleggel biztosítja, adatkezelési tevékenységeit rendszeresen felülvizsgálja.

9.Az Adatkezelő intézkedéseket hoz annak érdekében, hogy az érintetti joggyakorlást elősegítse.

Hatvan, 2021.08.01

HATVANI MÉDIA és Rendezvényszervező Nonprofit Közhasznú Korlátolt Felelősségű Társaság